REGOLAMENT TAL-KUMMISSJONI (KE) Nru 854/2008
tad-29 ta' Awwissu 2008
li jipprovdi għal miżuri eċċezzjonali fir-rigawrd tal-liċenzji tal-esportazzjoni tal-laħam tal-majjal
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u partikolarment l-Artikolu 161(3), flimkien mal-Artikolu 4 tiegħu,
Billi:
(1)
L-Artikolu 2(1) tar-Regolament tal-Kummissjoni (KE) Nru 1518/2003 tat-28 ta' Awwissu 2003 li niżżel ir-regoli dettaljati biex jimplimenta s-sistema tal-liċenzji ta' esportazzjoni fis-settur tal-laħam tal-majjal (2) jipprovdi li l-liċenzji għandhom ikunu validi għal 90 jum mill-jum tal-ħruġ tagħhom.
(2)
L-Artikolu 7(1) tar-Regolament tal-Kummissjoni (KE) Nru 376/2008 tat-23 ta' April 2008 li jistabbilixxi regoli dettaljati komuni għall-applikazzjoni tas-sistema tal-liċenzji tal-importazzjoni u tal-esportazzjoni u ta’ ċertifikati ta’ iffissar bil-quddiem għal prodotti agrikoli (3) jipprovdi li l-liċenzji tal-importazzjoni u tal-esportazzjoni għandhom jikkostitwixxu awtorizzazzjoni u, għajr f'każijiet ta' force majeure, joħolqu obbligu rispettiv għall-importazzjoni u għall-esportazzjoni tal-kwantitajiet speċifikati ta' prodotti jew merkanzija kkonċernata, skond il-liċenzja u matul il-perjodu ta' validità tagħha
(3)
Skond l-Artikolu 31 u 34(2) tar-Regolament (KE) Nru 376/2008, meta l-obbligi tal-importazzjoni jew tal-esportazzjoni ma jiġux sodisfatti, għandu jintilef ammont mill-garanzija li huwa daqs id-differenza bejn 95 % tal-kwantità indikata fil-liċenzja jew fiċ-ċertifikat u l-kwantità li fil-fatt ġiet importata jew esportata.
(4)
Mill-25 ta' April 2008 l-awtoritajiet veterinarji Russi għarrfu lill-Kummissjoni dwar il-miżuri tas-saħħa li kienu ħadu fir-rigward tal-esportazzjoni ta' prodotti minn ċerti stabbilimenti tal-laħam fil-Komunità. Dawn il-miżuri ddaħlu wara sejbiet ta' ċerti residwi ta' antibijotiċi fil-prodotti tal-laħam li, skond l-awtoritajiet kompetenti Russi mhumiex permissibbli.
(5)
Il-miżuri tas-saħħa effettwaw ħażin il-possibbiltajiet tal-esportazzjoni tal-laħam tal-majjal skond it-termini tar-Regolament (KE) Nru 1518/2003 u konsegwentament il-miżuri effettwaw serjament l-attività tal-esportaturi kkonċernati u l-possibbiltajiet li jissodisfaw fil-ħin dovut l-obbligi tagħhom fir-rigward tar-regoli Komunitarji.
(6)
Għalhekk, sabiex jiġi mrażżan l-impatt ħażin fuq l-esportaturi, huwa meħtieġ li tiġi pprovduta, f'ċerti kundizzjonijiet, deroga mir-Regolament (KE) Nru 1518/2003 u l-validità tal-liċenzji tal-esportazzjoni għandha titwal b'120 jum u li, fuq it-talba tal-partijiet interessati u skond l-Artikolu 40 tar-Regolament (KE) Nru 376/2008, l-Istati Membri għandhom jirrilaxxaw il-garanziji abbażi ta' każ b'każ.
(7)
Il-miżuri eċċezzjonali proposti f'dan ir-Regolament għandhom japplikaw biss għal-liċenzji tal-esportazzjoni li kienu validi mill-inqas jum wieħed mill-25 ta' April sas-7 ta' Mejju 2008. Sat-2 ta' Mejju 2008 l-esportaturi kollha tal-laħam tal-majjal kellhom jagħrfu d-diffikultajiet prattiċi li kienu qed iħabbtu wiċċhom magħhom l-esportazzjonijiet lejn ir-Russja.
(8)
Fil-jum tad-dħul fis-seħħ ta' dan ir-Regolament, diġà skadew parti mil-liċenzji li kienu validi mill-inqas għal jum wieħed mill-25 ta' April sas-7 ta' Mejju 2008. Sabiex jiġi żgurat trattament ugwali mal-partijiet interessati, għandu jiġi pprovdut għall-applikazzjoni retroattiva għal-liċenzji validi kollha matul dan il-perjodu.
(9)
Il-miżuri pprovduti f’dan ir-Regolament huma skond l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
1. Għal-liċenzji tal-esportazzjoni maħruġa skond l-Artikolu 3(3) tar-Regolament (KE) Nru 1518/2003 li kienu validi mill-inqas għal jum wieħed mill-25 ta' April sas-7 ta' Mejju 2008:
(a)
B'deroga mill-Artikolu 2(1) tar-Regolament (KE) Nru 1518/2003, il-perjodu ta’ validità għandu jitwal b'120 jum;
(b)
skond l-Artikolu 40 tar-Regolament (KE) Nru 376/2008, fuq it-talba tal-partijiet interessati li jsir sa mhux aktar tard mit-30 ta' Novembru 2008, il-liċenzji tal-esportazzjoni għandhom jitħassru u l-garanziji rrilaxxati proporzjonalment mill-awtoritajiet kompetenti tal-Istati Membri.
2. Il-miżura pprovduta fil-paragrafu 1(b) għandha tapplika biss f'każijiet fejn l-esportatur jinvoka regoli imposti minn pajjiż terz li huma kkonsidrati mill-awtoritajiet kompetenti tal-Istat Membru li jikkostitwixxu force majeure skont l-Artikoli 39 u 40 tar-Regolament (KE) Nru 376/2008. L-esportatur għandu juri, għas-sodisfazzjon tal-awtoritajiet kompetenti, li ma setax jesporta minħabba l-introduzzjoni tal-miżuri tas-saħħa mill-awtoritajiet Russi, u li negozjant raġonevolment prudenti ma setax jantiċipa l-introduzzjoni ta' dawn il-miżuri fiż-żmien meta applika għal-liċenzja tal-esportazzjoni.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 29 ta’ Awwissu 2008.